b"\n_START_ARTICLE_\nEzequiel Garay\n_START_SECTION_\nUra\n_START_PARAGRAPH_\nGaray edusti kotimaassaan synnyinkaupunkinsa Rosarion Newell's Old Boysia. Seuran edustusjoukkueessa h\xc3\xa4n teki ensiesiintymisens\xc3\xa4 joulukuussa 2004 mestaruuskamppailun kannalta t\xc3\xa4rke\xc3\xa4ss\xc3\xa4 Primera Divisi\xc3\xb3nin ottelussa Gimnasia y Esgrimaa vastaan. Seuraavassa ottelussa Newell's varmisti itselleen syyskauden (Apertura) mestaruuden. Enemm\xc3\xa4n vastuuta Garay sai syyskaudella 2005, jolloin h\xc3\xa4n pelasi 12 ottelussa ja onnistui my\xc3\xb6s maalinteossa Rosarion paikalliskamppailussa Rosario Centralia vastaan._NEWLINE_Tammikuussa 2006 Garay siirtyi Espanjaan santanderilaisen Racingin riveihin. Ensiesiintymisens\xc3\xa4 Espanjan Primera Divisi\xc3\xb3nissa h\xc3\xa4n teki helmikuussa 2006 ottelussa Alav\xc3\xa9sia vastaan. Ensimm\xc3\xa4isell\xc3\xa4 t\xc3\xa4ydell\xc3\xa4 kaudellaan 2006\xe2\x80\x932007 Garay sai mainetta paitsi varmaotteisena keskuspuolustajana my\xc3\xb6s erikoistilanneosaajana. H\xc3\xa4n teki kauden aikana yhdeks\xc3\xa4n maalia, joista useimmat rangaistuspotkusta. Kolme maaleista syntyi tulevaa mestaria ja Garayn nykyist\xc3\xa4 joukkuetta Real Madridia vastaan; marraskuussa 2006 h\xc3\xa4n onnistui Madridia vastaan vapaapotkusta, mik\xc3\xa4 oli my\xc3\xb6s h\xc3\xa4nen ensimm\xc3\xa4inen maalinsa Espanjassa, ja huhtikuussa 2007 kahdesti rangaistuspotkusta joukkueensa 2\xe2\x80\x931-voitossa. Kaudella 2007\xe2\x80\x932008 Racing ylsi Copa del Reyn v\xc3\xa4lieriin ja varmisti historiallisen UEFA Cup -paikan sijoituttuaan sarjassa kuudenneksi, mutta Garay pelasi loukkaantumisten vuoksi vain 22 sarjaottelussa._NEWLINE_Real Madrid hankki Garayn riveihins\xc3\xa4 10 miljoonalla eurolla toukokuussa 2008. Garay teki seuran kanssa kuusivuotisen sopimuksen, mutta h\xc3\xa4net lainattiin viel\xc3\xa4 kaudeksi 2008\xe2\x80\x932009 Racingiin.\n_START_SECTION_\nMaajoukkue\n_START_PARAGRAPH_\nGaray on pelannut useita otteluita Argentiinan juniorimaajoukkueissa. H\xc3\xa4n kuului vuonna 2003 Suomessa alle 17-vuotiaiden maailmanmestaruuspronssia ja vuonna 2005 Alankomaissa alle 20-vuotiaiden maailmanmestaruuden voittaneiden joukkueiden kokoonpanoon._NEWLINE_Valmentaja Alfio Basile valitsi Garayn ensimm\xc3\xa4ist\xc3\xa4 kertaa Argentiinan maajoukkueen kokoonpanoon kes\xc3\xa4kuun 2007 harjoitusotteluihin, mutta loukkaantuminen esti tuolloin osallistumisen sek\xc3\xa4 mahdollisen kutsun kes\xc3\xa4\xe2\x80\x93hein\xc3\xa4kuun vaihteessa pelattuun Etel\xc3\xa4-Amerikan-mestaruusturnaukseen Copa Am\xc3\xa9ricaan. Ensiesiintymisens\xc3\xa4 maajoukkueessa h\xc3\xa4n teki lopulta harjoitusottelussa Norjaa vastaan 22. elokuuta 2007._NEWLINE_Garay kuului kes\xc3\xa4ll\xc3\xa4 2008 olympiakultaa voittaneeseen Argentiinan joukkueeseen._NEWLINE_Garay on pelannut 32 maaottelua tekem\xc3\xa4tt\xc3\xa4 maaliakaan vuosina 2007\xe2\x80\x932015."